অ্যাঞ্জ-থেরেসা আকোনো

অ্যাঞ্জ-থেরেসা আকোনো একজন পুরকৌশলী, পরিবেশ প্রকৌশলী এবং শিক্ষাবিদ, যিনি "স্মার্ট সিমেন্ট" তৈরিতে ন্যানো পদার্থের ব্যবহারের জন্য পরিচিত।

 প্রারম্ভিক জীবন ও শিক্ষা 
অ্যাঞ্জ-থেরেসা আকোনো ক্যামেরুন-এ বেড়ে ওঠেন। আকোনো উল্লেখ করেছেন যে গণিত তাকে বিজ্ঞান এবং ন্যানোপ্রযুক্তি-র প্রতি আকৃষ্ট করেছিল। শৈশবে তার প্রিয় কাজ ছিল রৈখিক সমীকরণ সমাধান করা। বড় হওয়ার সাথে সাথে তিনি ইঞ্জিনিয়ারিং বা প্রকৌশলবিদ্যার প্রতি আগ্রহী হন। তিনি ফ্রান্সের প্যালেসোতে অবস্থিত ইকোল পলিটেকনিক থেকে যন্ত্রকৌশলে স্নাতক এবং স্নাতকোত্তর ডিগ্রি লাভ করেন। ২০১৩ সালে আকোনো ম্যাসাচুসেটস ইনস্টিটিউট অফ টেকনোলজি থেকে পুর ও পরিবেশ প্রকৌশল বিষয়ে ডক্টরেট ডিগ্রি অর্জন করেন।

 কর্মজীবন 
২০১৬ সালে আকোনো ইলিনয় বিশ্ববিদ্যালয় আর্বানা-শ্যাম্পেইন-এ একজন সহকারী অধ্যাপক ছিলেন। তিনি ২০১৬ সালে আমেরিকান সোসাইটি অফ সিভিল ইঞ্জিনিয়ার্স-এর 'নিও ফেসেস অফ সিভিল ইঞ্জিনিয়ারিং প্রফেশনালস'-এর একজন হিসেবে মনোনীত হন। আকোনো নর্থওয়েস্টার্ন ইউনিভার্সিটি-র পুর ও পরিবেশ প্রকৌশল বিভাগে সহযোগী অধ্যাপক হিসেবে কর্মরত ছিলেন, যেখানে তিনি সাসটেইনেবিলিটি অ্যান্ড ন্যানো মেকানিক্স রিসার্চ ল্যাবরেটরি পরিচালনা করতেন। ২০২৩ সালে আকোনো মেকানিক্স এবং ম্যাটেরিয়ালস গ্রুপের সহযোগী অধ্যাপক হিসেবে নর্থ ক্যারোলাইনা স্টেট ইউনিভার্সিটি-র সিভিল, কনস্ট্রাকশন অ্যান্ড এনভায়রনমেন্টাল ইঞ্জিনিয়ারিং বিভাগে যোগদান করেন। বর্তমানে আকোনো মাল্টিফাংশনাল এবং মাল্টি-ফিজিক্স পদার্থের ফ্র্যাকচার বা ফাটল প্রক্রিয়া নিয়ে গবেষণা করছেন। আকোনো ২০২২ সালে জনসন অ্যান্ড জনসন ইন স্টেম অ্যাওয়ার্ডসহ বেশ কয়েকটি পুরস্কার পেয়েছেন। তিনি ২০২১ সালে আমেরিকান সোসাইটি অফ সিভিল ইঞ্জিনিয়ার্সের ইঞ্জিনিয়ারিং মেকানিক্স ইনস্টিটিউট থেকে ইএমআই লিওনার্দো দা ভিঞ্চি পুরস্কারে ভূষিত হন।

আকোনো আমেরিকান সোসাইটি অফ সিভিল ইঞ্জিনিয়ার্সের পিয়ার-রিভিউড বৈজ্ঞানিক সাময়িকী ‘জার্নাল অফ ইঞ্জিনিয়ারিং মেকানিক্স’-এর একজন সহযোগী সম্পাদক।

 গবেষণা 
আকোনো জনসন অ্যান্ড জনসনের অন্যতম বিজয়ী ছিলেন। তার গবেষণা ছিল মুখের হাড়ের ত্রুটির জন্য বোন টিস্যু রিজেনারেটিভ ইঞ্জিনিয়ারিং বা হাড়ের টিস্যু পুনরুৎপাদন প্রযুক্তির উন্নয়ন। এটি সেইসব রোগীদের সাহায্য করতে পারে যাদের ম্যাক্সিলোফেসিয়াল হাড় মেরামতের প্রয়োজন। তিনি তার ওয়াই-স্টেম-ডি (WiSTEM2D) স্কলারস অ্যাওয়ার্ডের অর্থায়নকে একটি নতুন ক্ষেত্রে কাজ করার জন্য সহায়ক হিসেবে উল্লেখ করেছেন।

আকানোর গবেষণাগার আণবিক স্তর থেকে শুরু করে ম্যাক্রোস্কোপিক স্কেল পর্যন্ত জটিল পদার্থ ব্যবস্থার ফ্র্যাকচার বা ফাটল এবং ব্যর্থতার প্রক্রিয়াগুলো অনুসন্ধান করে। তার দক্ষতার ক্ষেত্রগুলোর মধ্যে রয়েছে ন্যানো-মেকানিক্স, ফ্র্যাকচার বিশ্লেষণ, ন্যানোপ্রযুক্তি এবং উন্নত পরীক্ষামূলক পরীক্ষা। অ্যাঞ্জ-থেরেসা আকানোর দল সরাসরি ন্যানোমিটার ল্যাব স্কেলে কংক্রিটের আচরণ অধ্যয়ন করছে এবং বিভিন্ন কাঠামোগত বৈশিষ্ট্যর সম্পর্ক বোঝার চেষ্টা করছে।

স্মার্ট সিমেন্ট তৈরির ক্ষেত্রে আকোনো প্রস্তাব করেছেন যে দীর্ঘস্থায়ী উপাদান ব্যবহারের ফলে মেরামত খাতে কোটি কোটি টাকা সাশ্রয় হবে এবং কার্বন নিঃসরণ হ্রাস পাবে। এই কংক্রিট একটি বিশেষ রেসিপিতে তৈরি যা "গ্রাফিন" নামক একটি ন্যানো উপাদানের সাথে মিশ্রিত করা হয়।

 তথ্যসূত্র 

Category:উইকিপিডিয়া শিক্ষার্থী প্রোগ্রাম
Category:জীবিত ব্যক্তি
Category:২১শ শতাব্দীর বিজ্ঞানী
Category:২১শ শতাব্দীর নারী বিজ্ঞানী
Category:নারী পুরকৌশলী
Category:ইকোল পলিটেকনিকের প্রাক্তন শিক্ষার্থী
Category:ম্যাসাচুসেটস ইনস্টিটিউট অফ টেকনোলজির প্রাক্তন শিক্ষার্থী
Category:নর্থ ক্যারোলাইনা স্টেট বিশ্ববিদ্যালয়ের অনুষদ
Category:জন্মের বছর অনুপস্থিত (জীবিত ব্যক্তি)
Category:ক্যামেরুনীয় বিজ্ঞানী
Category:ক্যামেরুনীয় প্রকৌশলী
Category:২১শ শতাব্দীর ক্যামেরুনীয় নারী
Category:২১শ শতাব্দীর ক্যামেরুনীয় ব্যক্তি
Category:২১শ শতাব্দীর প্রকৌশলী
Category:২১শ শতাব্দীর নারী প্রকৌশলী